《方湛崖春堤试马图》
清代·胡敬

垂杨匝地春如织，紫燕黄莺飞帖帖。裙腰绿尽湖上堤，一点星流草头疾。

鬓痕鞭影花光中，侧耳四蹄如有风。举头西望忽大笑，正值京华吹软红。

快意人生有如此，翩翩貌出佳公子。我愿相从薄笨车，千里之行共君始。

黟山迢递漫思家，如此明湖尽足夸。胜他席帽黄埃客，贪看长安一日花。

作者简介：清浙江仁和人，字以庄，号书农。嘉庆十年进士。累官侍讲学士。诗文兼美。有《崇雅堂诗文集》。